Anne Baastrup (SF), 2008-10-22:
Med det her lovforslag får vi lukket et hul efter en afgørelse, som jeg i og for sig også tror at man i Ankestyrelsen har været lidt forbløffet over har haft så stor betydning.
Det er ekstremt, hvad vi har fået af e-mails og andre henvendelser fra mennesker, der virkelig har fået ødelagt den livskvalitet, der jo ligger i, at de har råd til at leve et o.k. liv, hvor de kompenseres for de ekstraudgifter, de har på grund af deres handicap.
Men vi skal være opmærksomme på, at det kun er en lillebitte del af hullet, der lukkes, for der er mange, der har rettet henvendelse til os, hvor de har problematiseret merudgiftsreglen som sådan.
De beskriver, at sagsbehandlerne, kommunerne, generelt er meget tilbageholdende med at anerkende, at man er omfattet af lovgivningen.
Jeg mener, at det er helt afgørende vigtigt, at vi får lukket det her hul nu - at vi laver en hurtig behandling af det her lovforslag i Folketingssalen, således at kommunerne lynhurtigt kan få at vide, at den praksis, der er blevet fulgt efter den forfærdelige afgørelse i sommeren 2007, skal ændres nu.
Men det skal ikke forhindre os i at blive ved med at diskutere merudgiftsydelserne som sådan.
Jeg så meget gerne, at vi fandt nogle forenklingsmetoder, således at man som sagsbehandler ikke skulle bruge så meget tid på at sidde og overveje, om det nu er 1.000 kr. eller 1.500 kr. eller hvordan.
Kan vi ikke prøve at lave et enkelt, ubureaukratisk system, som alle på en eller anden måde føler sig tilfredse med?
Jeg ved, at handicaporganisationerne er i gang med at udforme forskellige varianter.
Et sådant arbejde så jeg meget gerne at vi fik sat i gang.
Jeg vil godt sige til de mennesker, som formentlig sidder og lytter til det her - for der er rigtig mange mennesker, der har store problemer med at få dækket deres merudgifter, og som er fortvivlede over, at de ikke bliver løst med det her lovforslag: Vi vil være opmærksomme på det i de kommende forhandlinger.
Her til foråret står vi og skal have forhandlinger omkring førtidspensionsreformen.
I forbindelse med førtidspensionsreformen har vi jo lavet en, tror jeg, katastrofal regel, der betyder, at når man bliver folkepensionist, bliver man i princippet rask og velfungerende, forstået på den måde at man så ikke længere har merudgifter begrundet i sit handicap.
Der forventer jeg også, at vi i forbindelse med førtidspensionsreformen er indstillet på at finde penge til at få dette ændret.
Jeg tror, at det er helt afgørende vigtigt, hvis borgere med handicap skal kunne se frem til en tryg alderdom, at de så ved, at de bliver kompenseret for de ekstraudgifter, de har i forbindelse med deres handicap.
Lovforslagets anden halvdel synes vi er en god idé.
Det er godt at sikre folk en mulighed for pasning og kompensation herfor, og udvidelsen af ordningen finder vi er rigtig, rigtig god.
Men jeg appellerer virkelig til, at vi gennemfører det her lovforslag hurtigt, og at vi så giver hinanden håndslag på, at vi i forbindelse med førtidspensionsreformen og jeg er også meget glad for Dansk Folkepartis ordførers indlæg - tager hele det her spørgsmål om dækning af merudgifterne for mennesker med handicap, som ikke får dækning i dag, og for folk, der har fået folkepension,